Rauf Süleyman

Mirzəyev Rauf Süleyman Həsən oglu () — rejissor.

 Həyatı 
Rauf Süleyman Mirzəyev 1944-cü ildə Bakıda, görkəmli teatrşünas Həsənağa Mirzəyev və Azərbaycan səhnəsinin ən səmimi ana obrazlarının ifaçısı, Azərbaycan SSR əməkdar artisti Ətayə Əliyevanın ailəsində dünyaya göz açıb.

Hələ kiçik yaşlarından teatr mühiti ilə əhatə olunduğundan sənət dünyasına hədsiz bir maraqla böyüyən Rauf Süleyman, orta məktəbi bitirdikdən sonra indiki Azərbaycan Dövlət Mədəniyyət və İncəsənət Universitetinin teatrşünaslıq fakültəsinə daxil olub.

Təhsil almaqla yanaşı, 1968-ci ildən Azərbaycan Televiziyasında mikrofon operatoru kimi işə başlayıb və beləcə, bütün ömrünü televiziyaya bağlayıb.

Bütün rejissor kateqoriyalı dərəcələri keçib və 1997-ci ildə ali dərəcəli rejissor kimi fəaliyyətini davam etdirib.

Bu dövrdə Rauf Süleyman Mirzəyev Azərbaycan televiziyasının müxtəlif redaksiyalarında – "Ədəbi-dram verilişləri" baş redaksiyası, "Gənclik" redaksiyasında rejissor, ali dərəcəli rejissor kimi çalışmaqla - "İdrak", "Zəriflik", "Evrika", "Tələbə dünyası", "Dünyaya sevinc gərək", "Yeddi sual, yeddi cavab", "Ev sizin, sirr bizim", "Qurama" folklor toplusu, "İlham pərisi" kimi tamaşaçılar tərəfindən böyük rəğbətlə qarşılanan verilişlər hazırlayıb.

Sırada "Xoşbəxt adam", "Ömür ağacı", "Dostun evi könüllərdir", "Ədalət naminə", "Tariximiz", "Bəxtiyar Vahabzadə", dörd hissəli "Türk Dünyası – Qitədən-Qitəyə" televiziya filmlərini bir rejissor kimi yüksək sənətkarlıqla araya-ərsəyə gətirib.

Bununla yanaşı, onun zəhmətinin bəhrəsi olan "Səslər muzeyi", "Ömrün axarı" kimi silsilə proqramlar efirin yaraşığı olub.

Rauf Süleyman Mirzəyev, Azərbaycan Televiziyasında ən uzun ömürlü proqramlardan biri olan, həftəlik "Turan" verilişinin rejissorudur.

 Rejissor Ramiz Həsənoğlunun qardaşıdır.

 Filmoqrafiya 
 Bəxtiyar Vahabzadə (film, 2003)
 Dostun evi könüllərdir (veriliş, 2007)
 Xoşbəxt adam (film, 1999)
 Ömür ağacı (film, 2002)
 Türk dünyası qitədən qitəyə (film, 2002)

 İstinadlar 

Kateqoriya:Azərbaycan telerejissorları
Kateqoriya:Bakıda doğulanlar